Ju yuchi ju Chivinti juncan ixtꞌajunch acsni maticaꞌ tuꞌuꞌ ixjunita.
Chai ju yuchi va lakputam ixtꞌatꞌajun ju Dios.
Chai isꞌakstu ju Dios ixjunita.
Ju Dios va lakputam ixtꞌatꞌajun ju yuchi tus acsni maticaꞌ tuꞌuꞌ ixjunita.
Tachi chun ju taxtokni si laꞌixmacni ju navikꞌojuta.
Ni jantu cava ju yuchi pus matiꞌ cava ju lacamunutpaꞌ nin yuchi ju taxtokni.
Ju atsucunti laꞌixmacni yuchi ju ixtꞌajun.
Chai yuchi ju malacpucujui ju laꞌixtacꞌatsanꞌan ju lapanacni.
Ju yuchi ju malacpucujui laꞌixtacꞌatsanꞌan ju lapanacni chunch junita tachi ju tuꞌuꞌ maclhcu ju mapulhcui junta na tsꞌista.
Para ju anuꞌ ju alhtanan junta putsꞌista jantu lai alhajanalh.
Pus alilh pumatam lapanac ju malakachachilh ju Dios.
Ju yuchi ixjuncan Xivan.
Yuchi lhimilh ni canonach ju tuchi cꞌatsaich.
Yuchi ju calhichivinach ju yuchi ju lai malacpucujui ju laꞌixtacꞌatsanꞌan ju lapanacni.
Ju chunch chux ju lapanacni laich catalhilacaꞌanaꞌ tichi chavaich ju lhichivinin ju Xivan.
Para jantiyuꞌ ixjunita ju Xivan ju anuꞌ ju lai malacpucujui ju laꞌixtacꞌatsanꞌan ju lapanacni.
Ju yuchi va ixmalakachacantachilh ni caxtꞌakꞌach ju chivinti ixlacata ju anuꞌ ju lai malacpucujui ju laꞌixtacꞌatsanꞌan ju lapanacni.
Ju anuꞌ ju istavasalanti amalacpucujunun quilachilh ju ani lacamunutpaꞌ.
Ju yuchi amalacpucujuni laꞌixtacꞌatsanꞌan tachi chun ju lapanacni.
Ju yuchi ixtꞌajun ju ani lacamunutpaꞌ.
Chai ju lacamunutpaꞌ laꞌixmacni ju alinta.
Para ju amachakꞌan ju ani lacamunutpaꞌ jantu tamispa.
Quilakquilachilh ju ixlacatꞌun.
Para ju ixtꞌaꞌamachivinti ixtajunita acsni ixtꞌajun ju ani lacamunutpaꞌ jantu tuꞌuꞌ talhiula.
Para ju yuchi axtaknilh ixtachaputꞌan ni catavalhch isꞌaskꞌatꞌan Dios tachi chun ju lhikꞌach taꞌamaklhtayanalh chai talhilaksi.
Ju isꞌaskꞌatꞌan Dios jantu tapujunita chun tachi ju tapujunita ju isꞌaskꞌatꞌan tam xamatiꞌ ju ani lacamunutpaꞌ.
Alai va si laꞌixkꞌachat Dios tapujunita isꞌaskꞌatꞌan.
Chai ju anuꞌ ju Chivinti juncan lapanac quitsucuchilh ju ani.
Chai quintaquitꞌaꞌalhtananchin pantsꞌiquis.
Chai ju yuchi na lhu ixnavi ju lamapainin.
Chai stavasalanti ju ixnajun.
Chai iclaktsꞌiuch ni vasalh xakꞌai junita tachi ju junita ju ixpai Dios.
Chai ni lakatami istsꞌalh Dios junita pus yuchi xakꞌai lhijunita.
Ju Xivan naulh tuchi iscꞌatsai ixlacata ju anuꞌ ju chivinti juncan.
Chai acsni tavanan ixlhaktꞌasajunun pus pꞌas ju ixchivinin.
Chanich ixnajun:
―Ju mintacha astan yuchi ju xakꞌai.
Jantu quitꞌin.
Yuchach ju xaclalhaktꞌasajuyau ju uxijnan.
Chai ni na lhu ju ixꞌamapaininti pus yuchi ju puꞌamaklhtayananauch quinchuxꞌan na lhu lamapainin ju quintanavinitan.
Ju lhamapꞌaksin ixlacata ixtaxtokni Dios yuchi ju ixtakta ju ixjuncan Moisés.
Para ju lamapainin ju quintanavinitan chai ju stavasalanti laꞌixmacni Jesucristo ju tasukꞌo.
Ju Dios jantu xamatiꞌ laktsꞌinta tavanan.
Ju lakatami istsꞌalh Dios slivasalh ixmapaini.
Yuchach ju putalacasulh ta junitach ju Dios.